**Am renăscut**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am înhămat un ren la carul iubirii noastre

Să ne ducă zburând, în lumi de poveste.

Am tras pătura nopții peste norii din suflet

Și ți-am așternut luna pe buze, drept zâmbet.

Alergam prin păduri de argint când, deodată

Crăiasa Zăpezii cu lenta de gheață brodată

Apărând din neant, sufla crivăț pe gură

Și ciudate aisberguri, între noi se țesură.

Yeti parcă spre noi se îndrepta călare,

Cerul greu, de plumb, se prăvălea în mare.

Dar soarele căzând, a topit ghețarul

Ce-a înghițit pădurea și renul și carul.

Când ne-am trezit, părea că ne-a furat aleanul

Cu degete de valuri ne legăna oceanul,

O scoică era carul, renul - cal de mare

Iar noi, ca doi atoli, ne-mbrățişam în soare.